LV Eiropas Savienības Oficiālais Vēstnesis C 28/26

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 28/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“KIEŁBASA LISIECKA”

EK Nr. PL-PGI-0005-0527-08.03.2006

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministerstwo Rolnictwa i Rozwoju Wsi Adrese: ul. Wspólna 30 00-930 Warszawa POLSKA/POLAND Tālr. +48 226232707 Fakss +48 226232325 E-pasts: oznaczenia@minrol.gov.pl

2. Grupa:

Nosaukums: Konsorcjum Producentów Kiełbasy Lisieckiej Adrese: Nowa Wieś Szlachecka 77 32-060 Liszki POLSKA/POLAND Tālr. +48 122702542 Fakss +48 122702542 E-pasts: andrzej_madry@wp.pl Sastāvs: ražotāji/pārstrādātāji ( X ) citi ( )

3. Produkta veids:

1.2. grupa. Gaļas izstrādājumi (termiski apstrādāti, sālīti, kūpināti utt.)

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Kiełbasa lisiecka”

4.2. Apraksts:

“Kiełbasa lisiecka” ir produkts no augstas kvalitātes cūkgaļas, kas attiecīgi sakapāta un kam pievienotas garšvielas; tā iepildīta noteikta diametra zarnu apvalkos un ir dabīgi kūpināta.

“Kiełbasa lisiecka” ir izgatavota vienīgi no cūkgaļas, turklāt 85 % gaļas iegūts no atbilstīgiem šķiņķa muskuļaudiem. Pēc formas desa atgādina vainagu, kas veidojies saskaņā ar zarnu dabīgu izliekumu. Atsevišķa desas līkuma vidējais garums ir 35–40 cm. Pēc izskata “Kiełbasa lisiecka” desai raksturīga tumšbrūna krāsa, kas tipiska dabīgi kūpinātiem produktiem. Zarnas apvalka virsma ir tīra, spīdīga, viegli krokota un pēc taustes – sausa. Šķērsgriezumā desa ir ieapaļa vai ovāla. Tās vidējais diametrs ir 52 mm. Desas pildījumā skaidri saskatāmi atsevišķi gaļas gabali. Griezuma vietā redzami dabīgas gaiši rozā krāsas gaļas gabali un nedaudz tumšāk iekrāsojusies pildījuma daļa – rozā krāsā ar brūnu nokrāsu. Pēc konsistences desa ir stingra un kompakta, kas “Kiełbasa lisiecka” ir tipiski. Desai ir ar garšvielām apstrādātas cūkgaļas garša ar viegli jūtamu piparu piegaršu un ķiploku aromātu, un tā ir diezgan sāļa. Tai ir “Kiełbasa lisiecka” desai raksturīgā smarža.

4.3. Ģeogrāfiskais apgabals:

Mazpolijas vojevodistes Krakovas apriņķa Čerņihovas [Czernichów] pagasts un Ļišku [Liszki] pagasts.

4.4. Izcelsmes apliecinājums:

Visi ražotāji sagatavošanās posmā un produkta izgatavošanas laikā izdara ierakstus attiecīgos reģistros saistībā ar šo specifikāciju. Tajos ietilpst jo īpaši informācija par izejvielu kvalitāti un atsevišķiem “Kiełbasa lisiecka” ražošanas posmiem.

Lai garantētu “Kiełbasa lisiecka” ražošanas procesa atbilstību specifikācijai un aizsargātu izgatavoto desu no iespējamu tās nosaukuma nelikumīgu izmantošanu, apvienība piemēro produkcijas marķēšanas sistēmu, kura minēta specifikācijā un kuras pamatā ir:

— etiķetes izmantošana, kas kopēja visiem ražotājiem, kuri izgatavo desu saskaņā ar specifikāciju,

— to ražotāju apgādāšana ar pietiekamu daudzumu etiķešu, kuri izgatavo desu saskaņā ar specifikāciju,

— ražotājiem izsniegto etiķešu daudzuma uzskaite.

Pieņemtā etiķešu uzskaites sistēma dara iespējamu iegūt informāciju par tirgū esošo desu daudzumu. Katra ražotāja pienākums ir attiecīgā vietā uz etiķetes norādīt datus par savu uzņēmumu saskaņā ar attiecīgajā apgabalā spēkā esošajiem noteikumiem.

Iepriekš minētās uzskaites datiem vienmēr jābūt pārbaudes struktūras rīcībā, un tā šo uzkaiti kontrolē.

4.5. Ražošanas metode:

Izejvielas

Izmanto no tādiem E klases cūku pusliemeņiem iegūtu gaļu, kuros liesuma saturs ir 55–60 % no liemeņu svara. Cūkas liemeņus iedala tirdzniecības klasēs saskaņā ar Kopienas cūku liemeņu klasifikācijas sistēmu.

Gaļu nedrīkst nekādā veidā iekonservēt, atļauts tikai to atdzesēt. Ar atdzesēšanu saprot jēlas gaļas turēšanu no – 1 °C līdz + 4 °C temperatūrā uzglabāšanas un transportēšanas laikā. Gaļu nedrīkst sasaldēt.

“Kiełbasa lisiecka” ražošanai izmanto šādas cūku liemeņu daļas:

— I šķiras cūkgaļa – 85 % no produkcijas kopējā svara. Tā ir liesa šķiņķa gaļa bez speķa, cīpslām un saistaudiem. Pieļaujams neliels daudzums caurauguša speķa. Šīs šķiras cūkgaļai nav pieļaujams izmantot zemcīpslas muskuļaudus, kas savienoti ar pusplēvainajiem muskuļaudiem, kā arī četrgalvaino muskuli (quadriceps), jo tiem ir ļoti tumšs krāsojums, kas “Kiełbasa lisiecka” gadījumā bojā tās tradicionālo izskatu,

— II šķiras cūkgaļa – 10 % no produkcijas kopējā svara. Tā ir gaļa, ko iegūst šķiņķu un plecu daļas sadalīšanā un izgriešanā, un tajā nedrīkst būt vairāk par 50 % speķa. Pieļaujams neliels daudzums saistaudu, taču to daudzums II šķiras gaļā nedrīkst pārsniegt 5 %,

— III šķiras cūkgaļa – 5 % no produkcijas kopējā svara. Tā ir gaļa, ko iegūst, apgriežot priekškāju stilbus un pakaļkāju stilbus. Pieļaujamais saistaudu daudzums III šķiras gaļā ir 25 %, taču bez zemādas speķa.

“Kiełbasa lisiecka” ražošanai izmantojamas šādas garšvielas:

— nitrītsāls – 1,5 kg uz 100 kg produkcijas kopējās masas,

— svaigi ķiploki – 400 g uz 100 kg produkcijas kopējās masas,

— malti baltie pipari – 300 g uz 100 kg produkcijas kopējās masas, šajā daudzumā pieļaujami 50 g rupji maltu melno piparu uz 100 kg desas produkcijas.

“Kiełbasa lisiecka” ražošanai izmanto šādus palīgmateriālus:

— dabīgās liellopu tievās zarnas cilpas vai olbaltumvielu šķiedru apvalkus, kuru diametrs ir 52 mm,

— aizspiedņus vai balto desu meistara diegu.

Īpaši ražošanas posmi, kas jāveic noteiktajā ģeogrāfiskajā apgabalā:

Produkcijas izejvielas sagatavošana – gaļu “Kiełbasa lisiecka” izgatavošanai izcērt no šķiņķa 48–120 stundas pēc nokaušanas.

Gaļas sagatavošana sālīšanai – I šķiras gaļu sagriež 3–5 cm lielos gabalos. II un III šķiras gaļu atstāj tādos gabalos, kādos tā iegūta, apgriežot šķiņķus un plecu gabalus.

Sausā sālīšana – gabalos sagriezto I šķiras gaļu, kā arī apgriešanā iegūto II un III šķiras gaļu sajauc ar nitrītsāli. Katras šķiras gaļu sāla atsevišķi. Sālīšanu veic 4–6 °C temperatūrā telpās ar 85 % relatīvo mitrumu. Noteiktais iesālīšanās ilgums ir 2–4 dienas.

Gaļas sasmalcināšana pēc iesālīšanas – I šķiras gaļu pēc sālīšanas nesmalcina, turpretim II šķiras gaļu sasmalcina 10 mm lielos gabaliņos, bet II šķiras gaļu sasmalcina kopā ar ķiplokiem un melnajiem pipariem 3 mm lielos gabaliņos. Šo procesu atkārto divreiz.

Maisīšana un pildījuma sagatavošana – visu sastāvdaļu sajaukšanu sāk ar I šķiras gaļas maisīšanu. Šā posma ilgums atkarīgs no tā, cik ilgā laikā gaļas gabaliņi iegūst vajadzīgo saistīguma pakāpi. Šajā posmā pieļaujama “tehnoloģiskā” ūdens pievienošana (nepārsniedzot 5 % no produkcijas kopējās masas). Tad pievieno pārējās sastāvdaļas – II un III šķiras gaļu. Pēc tam kad gaļa pienācīgi samaisīta, pildījums kļūst pietiekami saistīgs un sastāvdaļas vienmērīgi sajaukušās pa visu masu.

Desas apvalku piepildīšana un aizdare – apvalkus cieši piepilda ar samaisīto masu un veido atsevišķus desas līkumus, kuru galus aizdara ar aizspiedni vai aizsien ar diegu.

Nostāvināšana – desu nostāvina labi vēdinātā, siltā telpā. Optimālais nostāvināšanas ilgums ir aptuveni 2 stundas. Nostāvināšana ir desas izturēšana (atpūtināšana) līkumos, ko iekar kūpināšanas redelēs uzreiz pēc pildījuma iepildīšanas līdz nogādāšanai uz kūpinātavu.

Kūpināšana un apcepšana – kūpina un apcep tradicionālajās kūpināšanas kamerās, kurās dūmi un karstums rodas, sadegot lapu koku – alkšņa, dižskābarža vai augļu koku – malkai. Malka sadeg kūpināšanas kamerā tieši zem redelēm, kurās sakārti žāvējamie desas līkumi.

“Kiełbasa lisiecka” kūpināšana ir nepārtraukts trīs posmu process, kura pamatā ir vietējo ražotāju prasme un zinātība un kuru veido žāvēšana, pati kūpināšana un apcepšana. Katras “Kiełbasa lisiecka” desu partijas kūpināšana un apcepšana ilgst no 3,5 līdz 4,5 stundām.

Dzesēšana – desu līkumus atdzesē labi vēdinātā telpā, kurā temperatūra nepārsniedz 8–12 °C, bet gaisa mitrums ir 85–90 %. Desas līkumus atdzesē līdz temperatūrai, kas nepārsniedz 18 °C.

Īpaši noteikumi griešanai, rīvēšanai, iepakošanai, u. c.:

Daļās vai šķēlēs sagrieztu desu “Kiełbasa lisiecka” ražotājiem ir pienākums iesaiņot vakuumiepakojumā. Veselus desu līkumus ražotājiem nav obligāti jāiesaiņo vakuumiepakojumā. Prasība iesaiņot vakuumiepakojumā jāpilda tikai tiem ražotājiem, kas izgatavo “Kiełbasa lisiecka” saskaņā ar šo specifikāciju.

4.6. Saikne:

Ģeogrāfiskā apgabala specifika

No XVII gadsimta sākuma Polijas pilsētās attīstījās “brīvie tirgi” [“wolnice”], kuros amatniecības uzņēmumi, kas nepiederēja pie ģildēm, varēja pārdot savu produkciju. Saskaņā ar avotiem, kuros aprakstīta Krakovas miesnieku dzīve 1930. gadā, Krakovas “brīvajā tirgū” pārdoti no Krakovas apkaimes ciematiem atvestie desas izstrādājumi. Vairums miesnieku nākuši no Ļiškiem [Liszki] un Čerņihovas [Czernichów]. Jau 1865., 1867. un 1870. gadā Čerņihovas, Ļišku, Kašovas [Kaszów], kā arī to kaimiņu ciematu vēlētāju sarakstos, kuri ietilpa tajā pašā dekanātā kā Ļiški un Čerņihova, bija iekļauti to miesnieku uzvārdi, kuri dzīvoja un darbojās šajos apvidos.

No kāda 1894. gada manuskripta, kas atrodas Krakovas Etnogrāfiskā muzeja arhīvā, zināms, ka visā toreizējā Krakovas apriņķī darbojušies 87 miesnieki, no kuriem 35 (40,2 %) savu amatu piekopa apvidos, kas patlaban atrodas tagadējās Krakovas pilsētas administratīvajās robežās. Taču, spriežot pēc saraksta, raksturīgi ir tas, ka 34 miesnieki (jeb 39,1 %) savu profesionālo darbību veica apvidos, kas atradās Ļišku un Čerņihovas pagastā. Tas nozīmē, ka šajos abos salīdzinoši mazajos pagastos darbojušies tikpat daudz miesnieku, cik Krakovā, kur tolaik dzīvoja aptuveni 70 000 iedzīvotāju. Tas skaidri liecina par nostiprinājušos un ilggadēju gaļas apstrādes tradīciju Ļišku un Čerņihovas pagastā. Kopš XIX gadsimta vidus tas šajā apriņķī ir otrs lielākais gaļas kūpinājumu centrs pēc Krakovas.

Uzņēmējdarbības tradīcija miesnieku amata un gaļas kūpinājumu jomā Ļišku un Čerņihovas pagastā turpinājās nepārtraukti līdz II pasaules kara sākumam 1939. gadā. Otrā pasaules kara laikā šī amatniecības nozare pārdzīvoja krīzi, ko izraisīja okupantu pārlieku augstās prasības. Čerņihovas un Ļišku desu meistari bija spiesti tirgot savus izstrādājumus nelegāli, tādējādi tiem draudēja preces konfiskācija un sodi, taču tieši tāpēc tika saglabāta “Kiełbasa lisiecka” ražošanas tradīcijas nepārtrauktība.

1949. gadā gaļas apstrādes jomā joprojām darbojās 45 privātuzņēmumi, kuri Krakovas apriņķī veica darbību lopu kaušanas un gaļas kūpinājumu ražošanas jomā. Minētajā sarakstā nosaukto vārdu vidū 18 (jeb 40 %) bija tādu ražotāju vārdi, kuri savu amatu piekopa Čerņihovas un Ļišku pagastā. Pēc II pasaules kara valdības, kas īstenoja “plānveidīgas centralizētas sociālistiskās ekonomikas” politiku, neveicināja privātās uzņēmējdarbības attīstību, taču Čerņihovas un Ļišku apkaimes desu meistari turpināja ražot savus kūpinātas gaļas izstrādājumus pašu izveidotajās kūpinātavās Ļišku pagasta “Zemnieku pašpalīdzības” kooperatīva ietvaros. Grūtības ar gaļas produktu, tostarp plaši pazīstamās “Kiełbasa lisiecka”, apgādi aizvien vairāk palielināja šīs desas slavu un reputāciju. Kooperatīvs ražoja “Kiełbasa lisiecka” ilgāk nekā 50 gadus, tādējādi veicinot tās ražošanas tradīcijas saglabāšanos. Pēc politiskās iekārtas maiņas Polijā 1989. gadā izveidojās daudzi miesnieku privātuzņēmumi, kas turpināja labo “Kiełbasa lisiecka” izgatavošanas tradīciju. Daļa no tiem nodibināja “Kiełbasa lisiecka” ražotāju apvienību, kas nodarbojas ar šā produkta ražošanu, veicināšanu un aizsardzību.

Produkta specifika

“Kiełbasa lisiecka” raksturīga iezīme ir tā, ka 85 % tās izgatavošanai vajadzīgās gaļas iegūst no šķiņķa. Pēc dzīvnieka nokaušanas ražotāji paši veic gaļas papildu šķirošanu, kas ļauj tiem novērtēt liemeņa daļu piemērotību “Kiełbasa lisiecka” ražošanai. “Kiełbasa lisiecka” specifika ir arī tā, ka lielākā daļa tās izgatavošanai vajadzīgās gaļas ir rupji sakapāta (3–5 cm lielos gabalos). Tādēļ arī šķērsgriezumā “Kiełbasa lisiecka” sīki sakapātā desas pildījuma masā skaidri saskatāmi gaļas gabali.

“Kiełbasa lisiecka” desā dominē ar garšvielām apstrādātas cūkgaļas garša ar viegli jūtamu piparu piegaršu un ķiploku aromātu, un tā ir diezgan sāļa. “Kiełbasa lisiecka” kūpina tradicionālajās kūpināšanas kamerās, kurās dūmi un karstums rodas, sadegot lapu koku – alkšņa, dižskābarža vai augļu koku – malkai. Tāpēc “Kiełbasa lisiecka” piemīt dūmus smarža un garša.

“Kiełbasa lisiecka” raksturīga iezīme ir arī desas līkuma diametrs. Saskaņā ar vietējo tradīciju tās izgatavošanai izmanto vienīgi dabīgo liellopu zarnu apvalkus. Tagad pieļaujams izmantot arī olbaltumvielu šķiedru apvalkus, kuru diametrs ir 52 mm.

Produkta īpašā kvalitāte, reputācija vai citas īpašības

“Kiełbasa lisiecka” saikne ar reģionu pamatojas uz vietējo izgatavošanas tehnoloģiju (īpašu prasmi) un ražotāju amata prasmi, kas sakņojas ilggadējā tradīcijā, kura ir par iemeslu tam, ka “Kiełbasa lisiecka” piemīt iepriekš aprakstītā īpašā kvalitāte, kā arī uz turpmāk aprakstīto reputāciju.

Krakovas gaļas kūpinājumi ir slaveni ar kapātu desu [kiełbasa krajana]. “Kiełbasa lisiecka” radās XX gadsimta 30. gados no Krakovas rupji kapātās desas. Patērētāji to identificēja kā īpašu tās tipu, kas atšķiras no tās ar sastāvu un izgatavošanas veidu. “Kiełbasa lisiecka” atšķirīgums meklējams tās unikālajā izgatavošanas receptē, ko izmantoja desu meistari no Ļišku un Čerņihovas apkaimes. Tieši recepte, kas kādreiz tika turēta noslēpumā, noteica “Kiełbasa lisiecka” vērtīgās garšas īpašības un labo kvalitāti. Saglabājušās liecības vēsta, ka kņazs Ādams Sapieha [Adam Sapieha], kas laikā no 1925. līdz 1951. gadam bija Krakovas metropolīts, daudzkārtēji apmeklējot Ļišku draudzi, augstu vērtējis “Kiełbasa lisiecka” tās garšas dēļ.

Pavārgrāmatu autori savā Krakovas virtuves rokasgrāmatā, kas izdota 1966. gadā, atzinīgi izsakās par “Kiełbasa lisiecka” un apraksta to kā raksturīgu produktu, ņemot vērā tā sastāvdaļas un izgatavošanas recepti, jo tās pildījumu veido lieli augstvērtīgas gaļas gabali, bet izgatavošanas paņēmiens piešķir tai īpašu smaržu.

“Kiełbasa lisiecka” ļoti labā kvalitāte, kā arī tās īpašā reputācija apstiprināta ar daudzām balvām, tostarp Vispolijas konkursā “Mūsu kulinārais mantojums” [“Nasze Kulinarne Dziedzictwo”] saņemtā godalga.

4.7. Pārbaudes struktūra:

1. Nosaukums : COBICO Sp. z o. o. Adrese : ul. Grzegórzecka 77 31-559 Kraków POLSKA/POLAND

2. Nosaukums : Biocert Małopolska Sp. z o. o. Adrese : ul. Lubicz 25a 31-503 Kraków POLSKA/POLAND

4.8. Marķējums:

“Kiełbasa lisiecka” ražotāji lieto divējādas etiķetes:

1. pamata etiķete lentes veidā (pārsējs ap desas līkumu). Pārdošanā “Kiełbasa lisiecka” tirdzniecības pamatvienība ir desas līkums. Katram līkumam ir sava etiķete;

2. etiķete uz vakuumiepakojuma uzlīmes veidā (vinjete).

Etiķešu drukāšanu pārrauga “Kiełbasa lisiecka” ražošanas apvienība, kas izplata un uzskaita iepriekš minētās etiķetes. Etiķešu izplatīšanas noteikumi nedrīkst diskriminēt nevienu ražotāju, kas izgatavo “Kiełbasa lisiecka” saskaņā ar šo specifikāciju.

Visiem vakuumiepakojumiem jābūt pārsietiem ar etiķetes lenti, uz kuras uzrakstīts nosaukums “Kiełbasa lisiecka” un ģeogrāfiskās izcelsmes norādes saīsinājums.